TRITN บวกต่อกว่า 4% หลังผนึก CRCC ดันธุรกิจสู่ TOP 5 บริษัทก่อสร้างชั้นนำเมืองไทย
TRITN บวกต่อกว่า 4% นิวไฮในรอบ 1 ปี 8 เดือน หลังผนึก CRCC ดันธุรกิจสู่ TOP 5 บริษัทก่อสร้างชั้นนำเมืองไทย ล่าสุด ณ เวลา 10.37 น. อยู่ที่ระดับ 0.48 บาท บวก 0.02 บาท หรือ 4.35% สูงสุดที่ระดับ 0.50 บาท ต่ำสุดที่ระดับ 0.47 บาท ด้วยมูลค่าการซื้อขาย 43.63 ล้านบาท
28 ก.ย. 2561

ผู้สื่อข่าวรายงานว่า ราคาหุ้น บริษัท ไทรทัน โฮลดิ้ง จำกัด (มหาชน) หรือ TRITN ณ เวลา 10.37 น. อยู่ที่ระดับ 0.48 บาท บวก 0.02 บาท หรือ 4.35% สูงสุดที่ระดับ 0.50 บาท ต่ำสุดที่ระดับ 0.47 บาท ด้วยมูลค่าการซื้อขาย 43.63 ล้านบาท โดยราคาหุ้นปรับตัวขึ้นแรงทำสถิติสูงสุดในรอบ 1 ปี 8 เดือน นับตั้งแต่ราคาหุ้นปิดที่ระดับ 0.49 บาท เมื่อวันที่ 18 ม.ค.60

ทั้งนี้ ราคาหุ้น TRITN ปรับตัวขึ้นแรงต่อจากวานนี้ หลังมีการรายงานข่าวว่า บริษัท TRITN ได้ลงนามเซ็นสัญญาความร่วมมือทางธุรกิจกับบริษัท China Railway Construction Corporation Limited (CRCC) แห่งประเทศไทย เนื่องจากมีการเล็งเห็นถึงศักยภาพในการดำเนินงานของแต่ละบริษัท พร้อมประเมินว่าหากเข้าร่วมเป็นพันธมิตรทางธุรกิจจะช่วยสร้างความแข็งแกร่ง พัฒนาธุรกิจให้มีขีดความสามารถในการแข่งขันมากขึ้น
โดยความร่วมมือในครั้งนี้ ถือเป็นความร่วมมือที่เป็นพันธมิตรทางธุรกิจอย่างเต็มรูปแบบของสองบริษัทผู้เชี่ยวชาญในอุตสาหกรรมก่อสร้าง ซึ่ง CRCC เป็นบริษัทที่มีความเชี่ยวชาญด้านงานก่อสร้างทั้งทางทฤษฎีและทางปฏิบัติ การันตีด้วยรางวัลระดับโลก การที่บริษัทร่วมเป็นพันธมิตรทางธุรกิจกับ CRCC ถือเป็นโอกาสสำคัญที่จะทำให้ TRITN ก้าวขึ้นสู่การเป็น TOP 5 ของบริษัทก่อสร้างชั้นนำของประเทศตามเป้าหมายการดำเนินงานของบริษัทที่ได้ประกาศไว้